Els guanyadors del concurs de Pintura El Piló 2014 exposen en la Casa de Cultura
2025-07-24

L’Entitat Cultural Valenciana El Piló de Burjassot inundarà d’art la Sala A d’Exposicions de la Casa de Cultura, del 30 de novembre a l’11 de desembre. Ho farà de la mà dels guanyadors del XXXIV Concurs Nacional de Pintura que El Piló convoca, anualment. L’Institut Municipal de Cultura i Joventut de Burjassot, dins de la programació regular d’Arts Plàstiques, dóna la benvinguda, així, a Jorge Julve, a Marco Antonio Noguerón Blasco i a Lola Calçada Camacho, guanyadors de l’edició de 2014. La inauguració de l’exposició serà el dilluns 30 de novembre, a les 20 h, en la Casa de Cultura.

Jorge Julve va guanyar el Premi “El Piló” per la seua obra “Todo bajo control”; M. Antonio Noguerón va fer el propi amb “Paisaje en Azul”, guanyant el “Premi Barat Novella”, mentre que Lola Calçada va obtenir el Premi “Ciutat de Burjassot” amb la seua obra “Playa-11”. Els tres, a més d’exposar aquestes tres obres guanyadores, també mostraran al públic bona part dels seus treballs com a artistes plàstics.

El Piló porta trenta-quatre anys programant aquest concurs de pintura amb un únic eix temàtic, el Medi Ambient i amb dos objectius fonamentals: continuar promocionant la cultura valenciana, també des del món de les Arts Plàstiques, com és el cas, i donar un espai i un impuls a joves artistes que comencen el seu camí en el món de la pintura.